SA sluit ooreenkoms met Rusland vir kernreaktorsSuid-Afrika se Koeberg-kernkragstasie Rosatom, Rusland se kernkragprodusent, het aangekondig dat hy teen 2023 agt kernreaktors aan Suid-Afrika sal verskaf as deel van ŉ strategiese vennootskap tussen die twee lande ter waarde van $50 miljard (nagenoeg R560 miljard). Sergey Krienko, direkteur-generaal van Rosatom, het volgens die Itar-Tass-nuusagentskap gesê een reaktor kos sowat $5 miljard. Die vennootskapsooreenkoms, wat tydens die Internasionale Atoomenergieagentskap se konferensie in Wene onderteken is, behels ook dat Rusland Suid-Afrika sal help om infrastruktuur te bou sowel as die opleiding van kenners by Russiese-universiteite. Rosatom sal duisende werksgeleenthede in Suid-Afrika skep as deel van die ooreenkoms ter waarde van “minstens $10 miljard”, het Kirienko in ŉ verklaring gesê. Tina Joemat-Pettersson, Suid-Afrika se minister van energie, het gesê die land beskou kernkrag as ŉ “belangrike drywer vir nasionale ekonomiese groei”. “Ek is seker dat samewerking met Rusland ons sal toelaat om teen 2030 ŉ opwekkingsvermoë van 9,6 GW te skep wat gebaseer is op moderne en veilige tegnologie,” het sy in ‘n verklaring gesê. Suid-Afrika het tans net een kernkragsentrale.